  Анжелика Тихонова корреспондент Глазкарысь шаертодонъя музейысь тодосъя валтӥсь ӧнерчи Екатерина Тугбаева ӧнер устолыкъя «Лучший по профессии в индустрии туризма» огъяросси вожвылъяськонын Россиысь 50 устоосыз экскурсоводъёс пӧлы пыриз. Со сярысь элькун тӧролэн но кивалтэтлэн пресс-службазы ивортӥз. Вожвылъяськон улсын Екатерина Тугбаева «Россия» лулчеберет центретӥ «Дворцовые тайны» экскурсия сярысь пыр-поч вераз. Со куноосты Глазкарысь огез тужгес чеберез юрт сярысь мифъёсын, дауркылъёсын но юртлэн историысьтыз зэмос учыръёсын тодматэ. Мон Глазкарез возьматыны но солэн историез сярысь вераны озьы тыршисько, экскурсантъёсы кармес умойгес мед тодозы но мед яратозы шуыса. Та вожвылъяськонэ мон нырысьсэ пыриськисько – со положенилэн огез куронэз. Мынам ас кужымме эскереме но пӧртэм улосвылъёсысь ужъюлтошъёсылэсь ужамзэс адӟеме потӥз Екатерина Тугбаева, Глазкарысь шаертодонъя музейысь тодосъя валтӥсь ӧнерчи   2020-тӥ арын вожвылъяськонэ Россилэн 45 улосвылъёсысьтыз 600-лэсь ятыр ӧнерчиос пыриськизы Екатерина Тугбаева Глазкарысь шаертодонъя музейысь историяя ёзэтын тодосъя валтӥсь ӧнерчи луыса вить ар ужа. Кӧня ке ар ӵоже Глазкарлэсь XIX но XX дауръёсысь историзэ эскере. Люкам тодэтъёсызъя кӧня ке статьяос гожтӥз, соосты кар но элькун печатьын, интернет сайтъёсын но мерлыко вотэсъёсын поттӥзы. Но тужгес но со экскурсиос ортчытъяны яратэ, соос пӧлын: автобусэн «Добро пожаловать в Глазов» тодматон экскурсия, пыдын ветлыса - «Вокруг да ОКОло», «Вдоль по Вятской» но «Дворцовые тайны». Туэ вожвылъяськонлэн улосвыл люкетаз Воткаысь шаертодонъя музейысь, П. И. Чайковскийлэн музей-юртысьтыз, Глазкарысь шаертодонъя музейысь, «Иднакар» музейысь но Кизнерысь «Вуж Мултан» шаертодонъя музейысь экскурсоводъёс пыриськизы. Эскерисьёс экскурсоводъёслэсь вераськемзэс, материалзэс тодэмзэс, озьы ик аудиториез тунсыкъятыны быгатэмзэс дунъязы. Ӧнер устолыксэ ваньмызлэн умой возьматӥз Екатерина Тугбаева. Вожвылъяськонлэн федерал люкетэз заочной амалэн ортчиз. Отчы пыриськисьёс «Каким я вижу будущее туристской отрасли в своём регионе» темая видеовизитка дасязы.  Туризм удысын ужасьёслэн ӧнеръя быгатонлыкъёссыя «Лучший по профессии в индустрии туризма» огъяросси вожвылъяськон арлы быдэ радъяське. Отчы туризмъя агентствоосысь менеджеръёс, гидъёс, гостиницаосысь ресепшнъёсын ужасьёс но горничнойёс пырисько Тодэ вайытом, Удмуртиысь 15 ӵектосъёс Ужрад туризмъя йӧскалык премилэн финалаз потӥзы.  Тегъёс: Мерлык Лулчеберет Музей Удмуртия Глазкар вожвылъяськон  